Okresná prokuratúra Nové Mesto nad Váhom 
Hviezdoslavova 36, 915 01 Nové Mesto nad Váhom

Sp. zn. : Pv 873/11/3304	Nové Mesto nad Váhom, 4.12.2012
EEČ : 2-24-111-2012

U Z N E S E N I E

Trestná vec:	obvinený XXXXX 
Zločin:	Neodvedenie dane a poistného podľa § 277 odsek 1, odsek 2 písmeno b) Trestného zákona číslo 300/2005 Zbierky zákonov v znení zákona číslo 313/2011 Zbierky zákonov (účinného do 30.09.2012)

Rozhodol: 	prokurátor Okresnej prokuratúry Nové Mesto nad Váhom
Podľa § 215 odsek 1 písmeno h Trestného poriadku s poukazom na § 86 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, 
ako konateľ daňového subjektu XXXXX, s. r. o., so sídlom XXXXX XXXXX, XXXXX č. XXXXX, IČO: XXXXX, a ako platiteľ povinného sociálneho poistenia (nemocenské poistenie, starobné poistenie a príspevky na starobné dôchodkové sporenie, invalidné poistenie, poistenie v nezamestnanosti, úrazové poistenie, garančné poistenie, poistenie v nezamestnanosti, poistenie do rezervného fondu solidarity), zadržal a neodviedol v mesiaci máj 2010 poistné za 4 zamestnancov vo výške 250,06 € splatné dňa 20.06.2010, hoci mal k 20.06.2010 zostatok peňažných prostriedkov na účte a v pokladni vo výške 13.194,40 €,
v mesiaci jún 2010 poistné za 4 zamestnancov vo výške 260,90 € splatné dňa 20.07.2010, hoci mal k 20.07.2010 zostatok peňažných prostriedkov na účte a v pokladni vo výške 24.811,90 €,
v mesiaci júl 2010 poistné za 4 zamestnancov vo výške 260,70 € splatné dňa 20.08.2010, hoci mal k 20.08.2010 zostatok peňažných prostriedkov na účte a v pokladni vo výške 10.074,66 €,
v mesiaci august 2010 poistné za 4 zamestnancov vo výške 260,70 € splatné dňa 20.09.2010, hoci mal k 20.09.2010 zostatok peňažných prostriedkov na účte a v pokladni vo výške 11.609,18 €,
v mesiaci september 2010 poistné za 4 zamestnancov vo výške 260,70 € splatné dňa 20.10.2010, hoci mal k 20.10.2010 zostatok peňažných prostriedkov na účte a v pokladni vo výške 6.327,80 €,
v mesiaci október 2010 poistné za 4 zamestnancov vo výške 241,80 € splatné dňa 20.11.2010, hoci mal k 20.11.2010 zostatok peňažných prostriedkov na účte a v pokladni vo výške 4.350,05 €,  
v mesiaci december 2010 poistné za 5 zamestnancov vo výške 339,60 € splatné dňa 20.01.2010, pričom v deň splatnosti nemal dostatok finančných prostriedkov na ich úhradu, v tento deň účet vykázal zostatok 258,03 €, pokladňa vykázala mínusový zostatok vo výške -1.055,20 €, v praxi však pokladňa nemôže vykázať mínusový zostatok, pokladňa nemôže vydať peňažné prostriedky ktoré nemá, a tým sa dostať do mínusu, spoločnosť zaúčtovala jednotlivé doklady v časovom nesúlade, lebo ku dňu 31.01.2011 pokladňa opäť vykázala kladný zostatok peňažných prostriedkov vo výške 8.395,79 €, z ktorého mohol uhradiť zrazené odvody zo mzdy zamestnancov za mesiac december 2010 vo výške 339,60 €, aj keď s desať dňovým oneskorením, spoločnosti by dňa 31.01.2011 po úhrade odvodov za mesiac december 2010 vo výške 339,60 €, zostali voľné peňažné prostriedky vo výške 8.056,19 €,
v mesiaci január 2011 poistné za 5 zamestnancov vo výške 314,25 € splatné dňa 20.02.2011, hoci mal k 20.02.2011 zostatok peňažných prostriedkov na účte a v pokladni vo výške 9.592,21 €,
v mesiaci február 2011 poistné za 5 zamestnancov vo výške 350,34 € splatné dňa 20.03.2011, hoci mal k 20.03.2011 zostatok peňažných prostriedkov na účte a v pokladni vo výške 8.848,26 €,
v mesiaci marec 2011 poistné za 4 zamestnancov vo výške 226,97 € splatné dňa 20.04.2011, hoci mal k 20.04.2011 zostatok peňažných prostriedkov na účte a v pokladni vo výške 8.950,33 €,
v mesiaci apríl 2011 poistné za 4 zamestnancov vo výške 114,07 € splatné dňa 20.05.2011, hoci mal k 20.05.2011 zostatok peňažných prostriedkov na účte a v pokladni vo výške 5.990,87 €,
teda zadržal a neodviedol v predmetnom období povinné sociálne poistenie v zmysle Zákona 461/2003 Z. z. o sociálnom poistení v znení neskorších predpisov vo výške 2.880,63 €, pričom spoločnosť XXXXX, s. r. o., v čase splatnosti poistenia disponovala dostatkom finančných prostriedkov.
lebo zanikla trestnosť činu
Odôvodnenie:
	Vyšetrovateľ OR PZ v Novom Meste nad Váhom, Odboru kriminálnej polície, Oddelenia ekonomickej kriminality Nové Mesto nad Váhom, uznesením sp. zn. ORP-484/OEK-NM-2011 zo dňa 09.08.2012 podľa § 206 ods. 1 Trestného poriadku vzniesol obvinenie osobe XXXXX, nar. XXXXX v XXXXX, pre zločin neodvedenia dane a poistného podľa § 277 ods. 1, ods. 2 písm. b) Trestného zákona, ktorého sa mal dopustiť na skutkovom základe uvedenom v skutkovej vete tohto uznesenia. 

	V priebehu prípravného konania boli k veci vypočutí  obvinený XXXXX, svedok-poškodený XXXXX, svedok XXXXX, do vyšetrovacieho spisu boli zabezpečené príslušné listinné materiály zo Sociálnej poisťovne, pobočka Trenčín, a bol vypracovaný znalecký posudok z odboru ekonómia a manažment, odvetvie účtovníctvo a daňovníctvo č. 12/2012.

	Ako vyplýva z výpovede svedka-poškodeného zo dňa 22.08.2012, Sociána poisťovňa, pobočka Trenčín, evidovala pohľadávku voči  obvinenému, ako konateľovi spoločnosti XXXXX, s.r.o., so sídlom XXXXX,  vo výške 2.880,63 EUR, ktorá vznikla z titulu neplnenia si odvodových povinností za svojich zamestnancov za príslušné obdobie špecifikované aj v skutkovej vete tohto uznesenia.

	Zo záverov znaleckého posudku č. 12/2012 zo dňa 28.07.2012 vypracovaného XXXXX, znalcom v obore ekonómia a manažment, odvetvie účtovníctvo a daňovníctvo, okrem iného vyplýva, že spoločnosť XXXXX, s.r.o., disponovala v dobe splatnosti podľa jednotlivých mesiacov finančnými prostriedkami v plnej výške z hrubej mzdy jednotlivých zamestnancov zrazených odvodov, pričom v mesiaci december 2010 poistné za 5 zamestnancov vo výške 339,60 € splatné dňa 20.01.2010, hoci v deň splatnosti nemal dostatok finančných prostriedkov na ich úhradu, v tento deň účet vykázal zostatok 258,03 €, pokladňa vykázala mínusový zostatok vo výške -1.055,20 €, v praxi však pokladňa nemôže vykázať mínusový zostatok, pokladňa nemôže vydať peňažné prostriedky ktoré nemá, a tým sa dostať do mínusu, spoločnosť zaúčtovala jednotlivé doklady v časovom nesúlade, lebo ku dňu 31.01.2011 pokladňa opäť vykázala kladný zostatok peňažných prostriedkov vo výške 8.395,79 €, z ktorého mohol uhradiť zrazené odvody zo mzdy zamestnancov za mesiac december 2010 vo výške 339,60 €, aj keď s desať dňovým oneskorením, spoločnosti by dňa 31.01.2011 po úhrade odvodov za mesiac december 2010 vo výške 339,60 €, zostali voľné peňažné prostriedky vo výške 8.056,19 €, pričom úhrada poistného za jednotlivého zamestnanca do Sociálnej poisťovne za príslušný mesiac by neznamenala pre spoločnosť ukončenie činnosti, úhrady záväzkov boli vykonávané na základe rozhodnutia konateľa, a v prípade, že by spoločnosť uhradila zrazené odvody zo mzdy zamestnancov, ktoré by pre ňu znamenali neoprávnený majetkový prospech, neuhradila by iný druh záväzku, pričom voľné finančné prostriedky spoločnosť použila na financovanie bežných potrieb spoločnosti, ako sú úhrady miezd, dodávateľských faktúr, splátky leasingu, nákup PHM, poštovné, a pod.

	Pri záverečnom preštudovaní spisového materiálu dňa 26.11.2012 obvinený do vyšetrovacieho spisu doložil príjmové pokladničné doklady Sociálnej poisťovne, pobočka Trenčín, zo dňa 23.11.2012, na základe ktorých došlo k úhrade dlžného povinného sociálneho poistenia, spolu vo výške 2.880,63 EUR.

	Podľa § 215 ods. 1 písm. h) Trestného poriadku, prokurátor zastaví trestné stíhanie, ak trestnosť činu zanikla.

	Z ustanovenia § 86 písm. e) Trestného zákona (účinného do 30.09.2012) vyplýva, že trestnosť trestného činu zaniká aj vtedy, ak ide o trestný čin neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

	Z vyššie citovaného vyplýva, že obvinený si splnil svoju povinnosť ešte pred samotným skončením vyšetrovania. 

	S poukazom na vyššie uvedené skutočnosti bolo potrebné rozhodnúť tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Matej Izakovič
prokurátor